ཇོ་ནང་ཀུན་དགའ་གྲོལ་མཆོག་གི་སྤྲུལ་སྐུ་ཏཱ་ར་ནཱ་ཐ་སྟེ་སྒྲོལ་བའི་མགོན་པོ་ནི་རབ་བྱུང་བཅུ་པའི་ཤིང་ཕག་སྤྱི་ལོ་༡༥༧༥ལོར་འཁྲུངས།ཁོང་གིས་ཀྱང་རིག་གནས་སོགས་ཀྱི་བསྟན་བཅོས་མང་པོ་བརྩམས།འཕགས་ཡུལ་ནས་བྱོན་པའི་པཎྜི་ཏ་ཁ་ཤས་བསྟེན་པས།ལེགས་སྦྱར་གྱི་སྐད་དང་སྒྲ་རིག་པ་ལའང་མཁས་པ་ཆེན་པོར་གྱུར།སྒྲ་མདོ་དབྱངས་ཅན་མ་བསྒྱུར་བ་དང༌།འགྲེལ་བ་མཆོག་ཏུ་གསལ་བ།ཞེས་བྱ་བ་བརྩམས་པ་དེ་ལ།ཏཱ་ར་ན་ཐའི་སྒྲ་ཊཱིཀ་ཞེས་གྲགས་ཆེ།གཏེར་བདག་གླིང་པ་འགྱུར་མེད་རྡོ་རྗེ་སྟེ་སྨིན་གླིང་གཏེར་ཆེན་དུ་གྲགས་པའང་ཀུན་གཟིགས་ལྔ་པ་ཆེན་མོས་རིག་གནས་ཀྱི་སློབ་དཔོན་དུ་བསྟེན།རིག་གནས་རྒྱ་མཚོའི་ཕྲེང་བ་འཛིན་པ་སྨོན་གྲོ་བ་ཡབ་སྲས་ཞེས་བསྔགས་བརྗོད་ཆེར་མཛད།ཁྱད་པར་དུ་གཏེར་ཆེན་གྱི་གཅུང་ལོ་ཆེན་ངྷརྨ་ཤྲཱི་བྱ་བ་མདོ་སྔགས་གསར་རྙིང༌།ཐ་སྙད་རིག་གནས་མཐའ་དག་ལ་མཁས་པ་ཞིག་བྱུང་བས་བསྟན་བཅོས་མང་དུ་བརྩམས་སོ།།